  Виталий Пронин «Удмурт-а мон?!» форуме лыктэм егитъёслэн удмурт луэмзы пумысен юанзы уг кылды. Соосты висьытэ политика, дышетон, наука, лулчеберет  удысъёсын кылдэм югдур.Туэ «Удмурт Кенеш» огазеяськонлэн исполкомез  Удмуртилэн Тӧроеныз А. Соловьёвен пумиськон дыръя тунсыко малпанзэ шараяз: удмурт егитъёслы форум ортчытоно. Мар бордысь таӵе малпан потӥз?- Жаляса верано, егитъёс  калык огазеяськонъёслэн ужазы уг пырисько, - вера «Удмурт Кенеш» огазеяськонлэн вице-президентэз Т. Ишматова. - Соин ик та форум ас азяз пӧртэм ужпумъёс пуктэ. Нырысь ик, егитъёсты дышетоно обществоын кылдэм ужпумъёсты адӟыны но та пумысен ужрадъёс кутыны.Егитъёслэн кивалтонлэсь но шаерлэн улонэзлэсь палэнскемзы сярысь вераз Удмуртилэн Тӧроезлэн но Правительстволэн администрациенызы кивалтӥсь А. Гальцин но. Удмуртиын Егитъёслэн парламентсы, огазеяськонъёссы туж шаплы ужало ке но, 90 процентэз егит калык уг тунсыкъяськы шаермылэн, кунмылэн улонэнызы. Со бордын ужаны но ужаны кулэ, пусйиз со.«Удмурт-а мон?!» форуме вуэмын пӧртэм ёросъёсысь но Россиысь улосъёсысь 50 ужась но дышетскись егитъёс. Пӧлазы вань ужбергатӥсьёс, пудо-живот будэтӥсьёс, эмчиос, дышетӥсьёс, ивор вӧлмытӥсьёс... Котькудзылэн дунне шоры учконзы кыдамын, малпанъёссэс шараяны уг кышкало. Форум кутскиз гинэ ай, нош соос тодо ни, кыӵе юанъёсын вазиськозы министръёслы но шаермылэн Тӧроезлы Александр Соловьёвлы. Таӵе луонлык кылдоз форумлэн кыкетӥ нуналаз.Лагерьлэн нырысетӥ нуналэз туж узыр ортчиз.  Егитъёс ужазы пӧртэм группаосын,  тодматскизы Dart газетэн, удмурт блогъёсын, Павел Поздеевлэн проектъёсыныз но «Шунды»  огазеяськонлэн уженыз.Нимысьтыз верано группаосын ужан сярысь. Наука но дышетон удысэз нуо Удмурт филологияя, финноугроведениея но журналистикая институтлэн директорез Н. Кондратьева но Ижысь 56-тӥ школаысь удмурт кылъя но литературая дышетӥсь  Т. Юмина. Соос доры трос гинэ егит дышетӥсьёс лыктэмын. Кылсярысь, Татарстанысь Кукмор ёросысь  удмурт кылъя но литературая дышетӥсь М. Михайлов. Удмурт кылъя выль потэм учебникъёс, пе, Татарстанэ уг вуо, библиотекаос но школаос куриськон гожто ке но.Ивор вӧлмытӥсьёслэсь тодон-валанъёссэс будэто Сарапулысь «Наше время» газетлэн валтӥсь редакторез А. Серебренников но «Мынам Удмуртие» ТРК-ысь Интернетын ивор вӧлмытонъя редактор А. Бикузин. Татын но пуко ас удыссэс тодӥсь журналистъёс. Соослэн мургес тодон-валан басьтэмзы потэ ивор вӧлмытонын выль технологиосты кутон ласянь.Тужгес трос адями вуэмын культура группае. Соосын ужало Правительстволэн Тӧроезлэн воштӥсезлэн А. Кузнецовлэн юрттӥсез Е. Сундукова но «Мынам Удмуртие» ТРК-ысь валтӥсь режиссёр, продюсер П. Поздеев. Алнаш культура юртын ужась Д. Митрошин шуэ: тросэз егитъёс кудњытћсьсэ њамыръяло. Та ужпумез форумын эскероно. Шаркан ёросысь Павел Перевозчиковлэн кылдытэмез потэ вакчи кино лэсьтонъя студия. Егитъёс, пе, отын валче ужалозы. Кин ке камеразэ сётоз, кин ке сценарий гожтоз, кин ке актёр луоз.Шумпотымон, политикаен но  тунсыкъяськисьёс ӧжыт вылӥллямтэ. Россиысь политика сярысь веразы Кун Кенешысь депутат А. Вахрушев но политтехнолог Л. Гонин. Е. Малых вуэмын Грак ёросысь, эмчи луыса ужа, Грак ёросысь эмчиослэн профсоюзэнызы кивалтэ.- Туннэ эмъясьын усто ужан понна экономикаез, политикаез но мукет удысъёсты тодытэк уг луы - котыр сокращениос мыно, висисьёс Прокуратурае чагиськонъёс гожъяло. Та ласянь эмчиос вазиськыло профсоюзэ, - вера Е. Малых. - Со сяна, сюлмаськытэ удмурт кылэн кылдэм югдур. Грак ёросын удмурт кылзэс поттаны кышкало. Со дыре ик куд-огъёсызлы висёнзы сярысь капчигес вераны анай кылынызы. «Татын верасько удмурт кылын» наклейка лякылэммы бере тросэз куаныса ик кабинетэ пыро.Та форум огпол ортчытэмен гинэ уз йылпумъяськы. Кызьы вера нациосын ужан политикая министр Л. Буранова, егитъёслэн ӝуась синъёссы форумлэн кулэлыкез сярысь верало. Озьыен, солэн сюресэз кузь луоз.Мария Векшина   